Λαμπέρτο Λόρια

Ο Λαμπέρτο Λόρια (ιταλ. Lamberto Loria, 12 Φεβρουαρίου 1855 – 4 Απριλίου 1913) ήταν Ιταλός εθνογράφος, φυσιοδίφης και εξερευνητής.

Γεννήθηκε στην Αλεξάνδρεια από γονείς Ιταλοεβραίους και μετά τον θάνατο της μητέρας του Κλάρας επέστρεψε με τον πατέρα του Μάρκο στην Ιταλία, στην Πίζα. Απεφοίτησε από το Πανεπιστήμιο της Πίζας το 1881 με πτυχίο μαθηματικών.Lucia Ceci Lamberto Loria in Treccani - Dizionario Biografico degli Italiani - Volume 66 (2006) Στη συνέχεια προσέγγισε την Ιταλική Εταιρεία Ανθρωπολογίας και Εθνολογίας που είχε ιδρυθεί στη Φλωρεντία από τον Πάολο Μαντεγκάτσα (1870), όντας ενδιαφερόμενος για εθνο-ανθρωπολογικές μελέτες.

Το 1883 ταξίδεψε στη Σουηδία, τη Νορβηγία, τη Φινλανδία και τη Ρωσία, φθάνοντας μέχρι το Τουρκεστάν. Από όλες αυτές τις χώρες ο Λόρια συνέλεξε πολλά αντικείμενα με εθνογραφικό ενδιαφέρον. Το 1886 ξεκίνησε για τη Νέα Γουινέα μαζί με τον Έλιο Μοντιλιάνι, αλλά για λόγους υγείας παρέμεινε απλώς λίγο στην Ινδία. Κατόπιν επισκέφθηκε την Αίγυπτο, ανεβαίνοντας τον Νείλο μέχρι τον Πρώτο Καταρράκτη. Δεν ξέχασε όμως τη Νέα Γουινέα, η οποία είχε μερικώς εξερευνηθεί από το 1865 έως το 1886 από δύο συμπατριώτες του, τον Λουίτζι Ντ' Αλμπέρτις και τον Οντοάρντο Μπεκκάρι. Ο Λόρια έφθασε πρώτα στη νοτιοανατολική Νέα Γουινέα και στα τέλη του 1888 στην Παπούα, μια περιοχή που εξερεύνησε το 1889-1890 και πάλι από το 1892 μέχρι το 1897. Την περίοδο εκείνη επισκέφθηκε και τα κοντινά νησιά Τρόμπριαντ. Το τελευταίο ταξίδι του Λόρια ήταν στην Ερυθραία το 1905 και ήταν σύντομο.

Οι πλουσιότατες φυσικές και εθνογραφικές συλλογές του Λόρια δωρήθηκαν σε κάποια από τα μεγαλύτερα μουσεία της Ιταλίας, όπως στο Μουσείο Φυσικής Ιστορίας της ΓένοβαςLamberto Loria - Nella Nuova Guinea, in Boll. della Soc. geografica italiana, s. 3, III [1890], pp. 479-494, 550-586, στο Εθνικό Μουσείο Προϊστορίας και Εθνογραφίας Πιγκορίνι (Ρώμη), στο Μουσείο Φυσικής Ιστορίας της Φλωρεντίας (Τμήμα Ανθρωπολογίας και Εθνολογίας) και στο Αρχαιολογικό και Εθνολογικό Μουσείο της Μόντενα. Ωστόσο δημοσίευσε αναλογικώς πολύ λίγο σχετικώς με τις έρευνές του στη Νέα Γουινέα, οι οποίες παρέμειναν αδημοσίευτες στη μορφή σημειώσεων και ημερολογίων.

Προς τιμή του Λόρια ονομάσθηκαν διάφορα είδη ζώων, όπως π.χ. ένα είδος βατράχου (το Oreophryne loriae, ενδημικό της Παπούα Νέας Γουινέας), οι σαύρες Cyrtodactylus loriaeBeolens, Bo, Μ. Watkins και M. Grayson: The Eponym Dictionary of Reptiles, Johns Hopkins University Press, Βαλτιμόρη 2011 (σελ. 160) και Sphenomorphus loriae) και άλλα.

Παραπομπές

Κατηγορία:Ιταλοί εξερευνητές
Κατηγορία:Ιταλοί ανθρωπολόγοι
Κατηγορία:Εθνογράφοι
Κατηγορία:Φυσιοδίφες
Κατηγορία:Ιταλοεβραίοι